یومِ عرفہ (7-ڈسمبر-2008ء) کو میدانِ عرفات "لبیک الھم لبیک" کی صداؤں سے گونجتا رہا۔  حجاج کرام مختلف گروہوں کی شکل میں جبل الرحمۃ پر امت مسلمہ کے لئے دعائیں کرتے رہے۔ مختلف ممالک سے آئے ہوئے حجاج کرام کا اجتماع اسلامی اخوت کا روح پرور منظر پیش کرتا رہا۔    میدان عرفات میں قائم مسجد نمرہ کے امام مفتی اعظم شیخ عبدالعزیز بن عبداللہ آل شیخ  نے خطبۂ حج میں فرمایا ۔۔۔۔     دشمن امتِ مسلمہ کو ٹکڑے ٹکڑے کرنے کے خواہاں ہیں لیکن ایسا کبھی نہیں ہوگا (ان شاءاللہ)۔ اسلام انسانی معاشروں کو امن کا پیغام دیتا ہے۔ اسلامی نظام میں ہی تمام انسانیت کی نجات ہے۔   آج تمام امت مسلمہ ایک عظیم عبادت کے لئے میدان عرفات میں جمع ہوئی ہے اور کلمۂ طیبہ کو مضبوطی سے پکڑنے والے کبھی گمراہ ہوئے اور نہ ہونگے۔     اللہ  کا فرمان ہے کہ تم بہترین امت ہو جو نیکی کا حکم دیتے ہو اور برائی سے روکتے ہو۔ زمین پر انسان کا خون بہانا اللہ کے نزدیک ناپسندیدہ عمل ہے۔   باطل قوتیں مسلمان نوجوانوں کو دین سے غافل کر رہی ہیں۔ وہ ان طاقتوں سے خبردار رہیں۔   اسلام انفرادی اور اجتماعی زندگی میں اخلاقیات کو ترجیح دیتا ہے۔ معاشرے میں امن کا قیام معاشرے کے تمام افراد کی ذمہ داری ہے۔ ہر مسلمان کا مال، جان اور عزت دوسرے مسلمان پر حرام ہے۔ اسلام نے  معاشرے میں فساد پھیلانے والوں کو سخت سزائیں دے رکھی ہیں۔   اے مسلمانو! اللہ کی نافرمانی کو ترک کر کے اس کی غلامی کو قبول کر لو ‫!!    ـــ  ہم اپنے بلاگ کے تمام معزز و محترم قارئین کی خدمت میں عیدالاضحیٰ کی دلی مبارکباد پیش کرتے ہیں۔ اللہ سے دعا ہے کہ وہ دنیا بھر کے مسلمانوں اور بالخصوص مسلمانانِ برصغیر کو مصائب و مشکلات سے نجات دے اور اپنے اپنے معاشروں کو امن و سلامتی کا گہوارہ بنائے ، آمین یا رب العالمین۔